‘બધાઈ હો’નો વિષય લેટ પ્રેગ્નન્સી અને સેક્સ હોવા છતાં એ સંપૂર્ણ પારિવારિક છે એ કમાલ લેખક (પટકથા-સંવાદઃ અક્ષત ઘિલડિયાલ)ની, સચ્ચાઈની નજીક આવતાં પાત્રાલેખનની, સશક્ત અભિનયની તથા દિગ્દર્શકની છે. ફિલ્મનો ઉપાડ અને ઈન્ટરવલ પહેલાંનો પોર્શન મજાનો બન્યો છે. પ્રેક્ષકને દિલ્હીમાં ગવર્નમેન્ટ કોલોનીમાં વસતા મિડલ ક્લાસ કૌશિક-ફૅમિલીના વિવિધ મેમ્બર્સનો પરિચય મળે છે. સૌથી સિનિયર છે અમ્મા (સુરેખા સિક્રી), જ્યારે નકુલ-ગુલ્લર (આયુષ્માન-શાર્દૂલ)ના પિતા જિતિંદર કૌશિક (સુપર્બ ગજરાજ રાવ) રેલવે ટિકિટ કલેક્ટર છે. અને લોધી કોલોનીનાં સરકારી ક્વાર્ટર્સ, એમાં ચાલતાં કીર્તન, ઘરની બહાર, કીર્તનમાં હાજરી આપવા ગયેલાં ભક્તજનોનાં અસ્તવ્યસ્ત રઝળતાં જૂતાં, ટીસીની નોકરી કરતા જિતિંદર કૌશિક અને એના પરિવારની ભાષા-એમની વચ્ચે થતા સંવાદ, વગેરે ફિલ્મને ફુવડ થતી રોકે છે. આ જ પોર્શનમાં, પરિવારને ખબર પડે છે કે આપણા મધ્યમવર્ગી પરિવારમાં અ-કાળે વધુ એક મહેમાન આવવાનું છે, ને એક વિચિત્ર કહેવાય એવી સિચ્યુએશન ઊભી થાય છે. હવે ઍબોર્શન કરાવવું એ તો પરિવાર માટે મહાપાપ છે. તો હવે, પરિસ્થિતિને નિભાવ્યે જ છુટકો.